# LIIKLUSOHUTUSE AUDITEERIMISE LÄHTEÜLESANNE (TEHNILINE KIRJELDUS)

## Auditeerimise eesmärk

* 1. Auditeerimine on mõeldud tee projekteerimisprotsessis tehtud liiklusohutust mõjutavate lahenduste sõltumatuks liiklusohutusalaseks hindamiseks, lähtudes tegelikust liiklusohutuse alasest kogemusest, arvestades liiklusõnnetuste tekkimise asjaolusid ja teadmisi ning analoogsete lahenduste tulemusi, samuti teiste riikide liiklusohutuse alaseid uurimistulemusi ja praktikat, eesmärgiga viia liiklusõnnetuste arv ja nende raskusaste miinimumini.

## Auditeeritavad tööd

* 1. Riigitee nr 1 Tallinn-Narva km 40,2-40,5 asuva Kuusalu tankla juurdepääsude projekteerimise ja ehitamise põhiprojekt (Töövõtja AS TREF Nord; projekteerija Reaalprojekt OÜ).

## Auditeerimise etapid

* 1. Põhiprojekti liiklusohutuse audit*.*

## Töö teostamisel juhinduda

* 1. „Liiklusohutuse auditeerimise tingimused ja nõuded auditi tegemisele“ Majandus- ja taristuministri 02.07.2015 määrus nr 83; avaldamismärge RT I, 03.07.2015, 32.

## Töö teostamise ajakava

* 1. Töö teostamise aluseks loetakse Lepingu allkirjastamist Poolte poolt.
  2. Auditeerimise läbiviimise orienteeriv aeg on perioodil august 2021. Projekti auditeerimise täpse aja teatab Tellija Töövõtjale eraldi vähemalt 3 päeva enne vastava projekti auditeerimiseks esitamist.
  3. Projekti liiklusohutuse auditi koostamise aeg on kuni 7 kalendripäeva alates vastava projekti auditeerimise alustamiskorralduse esitamisest. Aruanded tuleb Tellijale esitada läbivaatamiseks digitaalselt.
  4. Tellija vaatab auditi aruande läbi 14 kalendripäeva jooksul alates vastava aruande saamisest, sh vajadusel korraldab projekti auditeerimiskoosoleku.

Töövõtja kohustuseks on auditeerimiskoosolekul osalemine ja auditeerimiskoosoleku protokollimine, kui Tellija peab vajalikuks koosolekud kokku kutsuda.

## Töö esitamine

* 1. Töövõtja kohustus on esitada iga projekti auditi aruanne (vastavalt lisas 9.1 olevale vormistuse mallile) ning pädeva asutuse otsuse protokoll (vastavalt lisas 9.2 olevale näidisele).
  2. Auditi aruanne peab olema allkirjastatud pädeva isiku poolt.
  3. Töö esitada digitaalselt allkirjastatult \*.doc või \*.docx formaadis.

## Nõuded auditi koostajale

* 1. Auditeerimist võib teha pädev isik (audiitor), kelle kvalifikatsioon on tõendatud liiklusohutuse auditeerimise tegevusalal.
  2. Audiitor peab viimase 3 aasta (07/2018–06/2021) jooksul olema täitnud vähemalt ühe avalikult kasutatava tee liiklusohutuse auditeerimise lepingu maksumusega vähemalt 750 eurot ilma käibemaksuta.
  3. Auditeerimisse võib tellija teadmisel kaasata teisi eksperte. Kui auditeerimist teeb audiitorite rühm, peab vähemalt ühe rühma liikme kvalifikatsioon olema tõendatud.
  4. Audiitor ega ükski audiitorite rühma liige ei tohi olla osalenud või osaleda auditeeritava põhiprojekti koostamisel.
  5. Audiitori CV koos kvalifikatsiooni tõendava dokumendiga (kutsetunnistus liiklusohutuse auditeerimise ametialal) tuleb esitada tellijale 7 päeva jooksul alates Töövõtulepingu sõlmimisest. Tellija kontrollib isiku vastavust eeltoodud nõuetele 7 päeva jooksul ning kooskõlastab kandidaadiks esitatud isiku või keeldub kooskõlastamisest, kui kandidaat ei vasta nõuetele. Tellija poolse kooskõlastamisest keeldumise korral esitab Töövõtja 3 päeva jooksul uue kandidaadi Tellijale kooskõlastamiseks.

## Töö teostamiseks esitatud informatsioon

* 1. Projektdokumentatsioon vastavalt tabelile.

|  |  |
| --- | --- |
| Tee ehitusprojektiga hõlmatud ala skeem topograafilisel kaardil; | Ei ole esitatud |
| Tee ehitusprojekti lähteülesanne ja tehnilised tingimused projekteerimiseks | Lisatud |
| Pädeva asutuse poolt aktsepteeritud kõrvalekalded või luba erinevaid norme või standardeid kasutada | 1. Projekti koostamisel on projekti tellija lubanud kasutada lähiriikide norme ja/või juhendmaterjale. 2. Põhjendused normidest kõrvale kaldumise korral esitatakse projekti seletuskirjas. |
| Üldine tee ehitusprojekti kirjeldus, kus on välja toodud projekti eesmärgid koos kavandatava liikluskorralduse üldiste põhimõtetega, sealhulgas projektkiirused, kiiruste piirangud, olemasolev ja prognoositav liiklussagedus, ristmike läbilaskevõime arvutusandmed, jalakäijate ja jalgratturite prognoositav arv ja liiklemissuund ning projekti võimalikud keskkonnakaitselised piirangud | Esitatakse põhiprojekti auditeerimiseks koos auditeeritava projektiga. |
| Pädevale asutusele ja projekteerijale teadaolevad olemasolevad või kavandatavad ohutust mõjutavad objektid või tegevused, nagu koolimaja lähedus või regulaarsete ürituste korralduskoha lähedus. | Informatsioon tuleb hankida Töövõtjal. |
| Andmed asjassepuutuvate liiklusõnnetuste kohta | Liiklusõnnetuste info ja analüüs projektis puudub. Info tuleb hankida Töövõtjal (auditeerijal kasutada Teeregistri andmeid, Maa-ameti rakendusi ja Liikluskindlustuse fondi kodulehte) |
| Varasemalt teostatud kontrollimiste või auditite aruanded, sealhulgas projekteerija või pädeva asutuse märkused ja eriarvamused audititele | E ole esitatud |
| Muud materjalid sh uuringute materjalid, mis võivad olla olulised auditeerimiseks | Ei ole esitatud |

## Lisad:

* 1. Auditi aruande vormistamise mall.
  2. Pädeva asutuse otsuse protokolli näidis.
  3. Nr 1\_tehniline kirjeldus

Koostas: Tauri Väli 09.07.2021

Transpordiameti taristu ehitamise ja korrashoiu osakonna põhja üksuse ehituse projektijuht